
סדר היום:	תקנות הגז (בטיחות ורישוי) (רישוי העוסקים בעבודות גפ"מ), התשס"ד – 2004.
          



נכחו:	

חברי הוועדה:  אמנון כהן – היו"ר
                         אליעזר זנדברג


מוזמנים:
ולדימיר נמירובסקי			- סמנכ"ל תשתיות אנרגיה, המשרד לתשתיות לאומיות
עו"ד אולגה גבאי			- לשכה משפטית, המשרד לתשתיות לאומיות
עזרא לבנברג				- יועץ, המשרד לתשתיות לאומיות
עו"ד נועה וגנר בן שבת 		- משרד התמ"ת
אמיל מלול			- מנהל המחלקה הפדגוגית האגף להכשרה מקצועית, משרד התמ"ת
סנדרה מוסקוביץ			- נציבות כבאות והצלה
יעקב דרור				- מפקח חומרים מסוכנים, המשרד לאיכות הסביבה
עו"ד שלומי פרידן			- לשכה משפטית, המשרד לאיכות הסביבה
מיכאלה שמילוביץ-אופיר		- כימאית, רפרנטית איכות סביבה, התאחדות התעשיינים
יעקב גל				- ראש תחום מערכות גז מכון התקנים הישראלי
ג'ורג' דבי				- סמנכ"ל אמישרגז
משה שפיצר				- סמנכ"ל אמישרגז
אבי פרל				- בעלים ש.א.מ מרכז הגז
יורם טמיר				- מנכ"ל ש.א.מ מרכז הגז
פנחס בידרמן				- מנכ"ל פזגז
אילן מירון				- סמנכ"ל הנדסה, חב' פזגז
אהרון אביטן				- גז יגל
אהרון קורן				- מנכ"ל קורן גז
גיל קיסין				- א.ב קיסין
ניר גורן 				- מנהל תחום רגולציה, קיסין
עו"ד יורם ארן			- יועמ"ש רשות ההסתדרות לצרכנות


יועצת משפטית:	אתי בנדלר

מנהלת הוועדה:	לאה ורון

רשמת פרלמנטרית: 	רותי וייס


               תקנות הגז (בטיחות ורישוי) (רישוי העוסקים בעבודות גפ"מ), התשס"ד – 2004
          


היו"ר אמנון כהן:

	שלום לכולם. אנחנו פותחים את הדיון בנושא תקנות הגז (בטיחות ורישוי) (רישוי העוסקים בעבודות גפ"מ), התשס"ד 2004. עודכנתי על ידי מנהלת הוועדה שהוועדה קיימה מספר רב של דיונים בנושא הזה ואף בתיאום עם משרד התשתיות, ביקשו שהשר יכין את התקנות ויביא אותן לאישור הוועדה. זה כנראה היה גם בתיאום עם הגופים, עם החברות, וגם עכשיו זה לא כל הדברים שדיברו אלא חלק אחד.  

לאה ורון:

	זה סט אחד מתוך שני הסטים של התקנות שהועברו בזמנו לוועדה, ואנחנו עוסקים בסט של רישוי העוסקים בעבודות גז. 

היו"ר אמנון כהן:

	 מתי הסט השני אמור להגיע?

לאה ורון:

	 כשתתקבל פנייה של השר עם התקנות בנוסח שהמשרד ימצא לנכון להעביר לאישור הוועדה, הוועדה תוכל להעמיד אותם על סדר היום. בינתיים התקבלה פנייה רק בנושא העוסקים בעבודות גפ"מ. 
 
היו"ר אמנון כהן:

	כמובן הנושא מאוד חשוב, כל נושא ההסדרה. 

אליעזר זנדברג:

	 למה לא הגיע בכלל הסט השני עד עכשיו?

היו"ר אמנון כהן:

	לנו חשוב מאוד להסדיר את נושא הגז, גם את נושא הרישוי.  כולנו ערים לתאונות שהיו במדינה, גם בתל אביב, גם בשכונת התקווה, היו הרבה אנשים שנפגעו, נהרגו, דליפות גז, התקנות שהותקנו על ידי אנשים לא כל כך מוסמכים כנראה, והנושא הזה טעון שיפור ותיקון, ואני שמח שהתקנות האלה כבר הגיעו. בגלל שהנושא הזה כבר נידון פה הרבה פעמים אז לא נצטרך לקרוא שוב את התקנות ונציג משרד התשתיות יסביר לנו במקרו מה הולכים להסדיר בתקנות האלה, ולאחר מכן בגדול תסביר לנו את ההגדרות ונשמע את הגופים. אם יש למישהו התנגדות או אם מינוח כזה או אחר מפריע למישהו, אנחנו נשמע את הצדדים, המטרה היא לאשר אותם ולהתקדם עם זה הלאה. מי מטעם משרד התשתיות, אתה, ולדימיר, בבקשה אדוני.  

ולדימיר נמירובסקי:

	התקנות האלה תוקנו מכוח חוק בטיחות ורישוי. בחוק השר רשאי להסדיר את כל העניין של רישוי עוסקים וסוף סוף זה הגיע לשולחן הוועדה. כמו שנאמר קודם היו דיונים ולמעשה זה נוסח שהיה מקובל על ועדת הכלכלה.  


לאה ורון:

	 מר נמירובסקי, שאל אתכם היושב ראש לגבי הסט השני של התקנות בנושא רישוי ספקי גז, אולי אתה יכול לומר מה המצב של התקנות. 


ולדימיר נמירובסקי:

	לגבי תקנות של רישוי ספקי גז, היו לנו דיונים עם משרד המשפטים ועם הגבלים עסקיים. יש נוסח שכרגע הוא בדיון שהוא חצי מוסכם, וברגע שהוא יהיה מוסכם אנחנו נשמח מאוד להעביר אותו לוועדה.  

היו"ר אמנון כהן:

	מה זה ברגע שיהיה מוסכם, עוד שנה? 

ולדימיר נמירובסקי:

	לוח הזמנים שלי הוא עד שהיועצת המשפטית שלי יוצאת לחופש. 

לאה ורון:

	 גברת גבאי אמורה לצאת לחופשת לידה. 

היו"ר אמנון כהן:

	יפה, אנחנו צריכים הרבה.

אליעזר זנדברג:

	הוא התכוון הרבה ילדים, לא הרבה יועצים משפטיים. 

ולדימיר נמירובסקי:

	אנחנו רב תחומיים ופועלים בהרבה מישורים כולל במישור המבורך. 

היו"ר אמנון כהן:

	אם היועצת הולכת ללדת ואחר כך תרצה להאריך את חופשתה בעוד כמה חודשים כי היא רוצה לגדל את התינוק - - - 

אולגה גבאי:

	שלא תפתחו פה ציפיות, אני אחזור בזמן.

ולדימיר נמירובסקי:

	אני מצפה תוך חודש חודשיים להעביר את זה לשולחן הוועדה. 

היו"ר אמנון כהן:

	ואני מבטיח שאפילו אם נהיה בפגרה נתכנס כדי לאשר. 


ולדימיר נמירובסקי:

	תודה רבה. למעשה התקנות האלה היו פה כבר שנה וחצי והיו דיונים - - - 

היו"ר אמנון כהן:

	אצלי פה לא היו. 
 
ולדימיר נמירובסקי:

	אצל קודמך בתפקיד. 
היו"ר אמנון כהן:

	לא היו על שולחן הוועדה. 

ולדימיר נמירובסקי:

	היו. 

היו"ר אמנון כהן:

	לאישור?

לאה ורון:

	 לא כשחבר הכנסת כהן מכהן בתור יושב ראש, זה מה שהוא שואל. הם היו על שולחן הוועדה בתקופתו של חבר הכנסת שלום שמחון שהיה אז יושב ראש הוועדה. הוועדה קיימה מספר דיונים, הקימה ועדת משנה, ולראשונה הועבר מכתב השר עם הבקשה - - - 

היו"ר אמנון כהן:

	מתי?

לאה ורון:

	המכתב הועבר ב-17 במאי 2005. 

היו"ר אמנון כהן:

	מאז זה אצלי על השולחן. 

ולדימיר נמירובסקי:

	אבל אני מדבר על שולחן הוועדה ולא על שולחן של יושב הראש. נשאלתי על שולחן הוועדה אז עניתי. לגבי התקנות האלה, הן מסדירות נושא רישוי. יש 4 רישיונות והתקנות מגדירות סוגי רישיונות ותחום עיסוק של כל רשיון ורשיון. התקנות האלה גם מגדירות מגוון עבודות שאינן זקוקות לרשיון, העבודות האלה כדי לבצע אותן צריך הכשרה מקצועית.   

היו"ר אמנון כהן:

	 זה בעיקר דן להכשיר את המתקינים של הגז? 


ולדימיר נמירובסקי:

	מתקינים ומתכננים, כן בהחלט. 

היו"ר אמנון כהן:

	 הבנתי שחברות שאין להם רשיון בכלל לעבוד והם חפארים כאלה, עובדים בשוק, זה מוסדר כבר? כשהייתי בוועדה לביקורת המדינה אני זוכר את הפריצות שהיו.

ולדימיר נמירובסקי:

	בוועדה לביקורת המדינה היה אצלך דיון על האירוע בדרום תל אביב שהיו בו 8 הרוגים. אז לא על זה אנחנו מדברים. אנחנו מסדירים שני פנים. פן אחד אנחנו מסדירים מול כל עוסק בתחומו, זה היום, ומה שנאמר שהתחייבנו תוך חודש חודשיים להעביר זה להסדיר את הנושא של ספקי גז, ספק גז זה חברה. פה אנחנו מדברים על בעלי מקצוע פרופר.  


לאה ורון:

	על אותם טכנאים ומתכננים שעוסקים בעבודות הגפ"מ. 

היו"ר אמנון כהן:

	 סעיף הגדרות. יש גופים שנמצאים כאן שיש להם איזושהי הערה בסעיף ההגדרות. כל נושא סעיף ראשון שמדובר על הגדרות, אני לא חושב שאנחנו נקרא את זה - - - 
 
אתי בנדלר:

	הוועדה קראה את הכל, אלא אם כן לא עשיתי השוואה של התקנות החדשות כדי לוודא שלא הוספתם כאן הגדרות חדשות או השמטתם תקנות קודמות.
 
היו"ר אמנון כהן:

	 הסעיף הראשון, סעיף ההגדרות, יש למישהו הערה? למישהו מהנוכחים? הלאה. סעיף 2.  

לאה ורון:

	התקבלו הערות של משטרת ישראל שאני רואה שהנציגה שלהם איננה. אתם מודעים להערות שהעבירה הנציגה של משטרת ישראל, רפ"ק ידידיה אריה? 

היו"ר אמנון כהן:

	על איזה סעיף מדבר המכתב שלה? 

לאה ורון:

	סעיף 3, אחר כך תקנה 6. 

היו"ר אמנון כהן:

	 בואו נעבור אחד אחד. סעיף אחד לסעיף ההגדרות, יש למישהו עדיין הערות? לא? אוקי.  אנחנו עוברים הלאה לסעיף שני, מדבר על איסור עיסוק ועבודות גפ"מ שאינן טעונות רשיון. סעיף 1, חבר הכנסת מודי, שר התשתיות לשעבר, אנחנו מאשרים? כן? אם אין הערות לאף אחד  אנחנו מאשרים אותו. בסעיף שני, איסור עיסוק, למישהו יש הערות? אם אין אנחנו מאשרים. סעיף 3, עבודות גפ"מ שאינן טעונות רשיון  - - - 
 
אתי בנדלר:

	כאן יש הערות של משטרת ישראל. הם מבקשים להוסיף את המילים בסוף הרישא, לפי תקנות אלה, ואני חושבת שהם צודקים בהערתם. הנוסח המוצע הוא, על אף האמור בתקנה 2,  עבודות גפ"מ המפורטות להלן אינן טעונות רשיון, מציעים במשרד לביטחון פנים להוסיף את המילים, אינן טעונות רשיון לפי תקנות אלה כדי שיהיה ברור שאין בכך לייתר צורך בקבלת רשיון.  

אליעזר זנדברג:

	 סליחה, מה המשמעות שמשנים מילה? זה אומר שזה חוזר לשר והוא חותם והוא מחזיר אלינו?

אתי בנדלר:

	לא. הוועדה אישרה את התקנות בתיקונים אלה. זאת אומרת, אם השר לא מוכן לקבל הערה כלשהי, אז התקנות צריכות שוב בדיקה. אני רוצה לומר עוד משהו, אני רואה שבישיבה שהייתה בוועדה בזמנו, סוכם לשנות את כותרת השוליים, שזה יהיה עבודות גפ"מ המחייבות בהסמכה, לעומת עבודות גפ"מ שאינן טעונות רשיון. ואני רואה שלא שיניתם את זה. 

היו"ר אמנון כהן:

	 בסדר? מקובל עליכם? אז משנים.  

יורם ארן:

	תהיי מדוייקת, אם רשיון, רשיון יש פה הגדרה לסעיף הזה. 

אתי בנדלר:

	מדובר בהסמכה או ברשיון, כבר קשה לי לשחזר היום מה שהיה. 

יורם ארן:

	רשיון לעבודות גפ"מ לפי תקנות אלה לפי הטופס. אז זה נשאר, אתה לא יכול הסמכה פה ורשיון שם. 

אתי בנדלר:

	המחייבות רשיון או הסמכה, או אינן מחייבות רשיון אבל הן מחייבות הסמכה לפי הוראות תקנת משנה ב' ו-ג', ולכן אני חושבת שזה כן מדוייק.  

ניר גורן:

	שמי ניר גורן מחברת א' ב' קיסין.  הסעיף הזה, לצערי הרב הוא די פותח את הכאוס שאנחנו חיים בו היום. הסדרה הזאת של הפעולות מכסה כמעט את עיקר הפעילות שיש בתחום הזה והיא תקפה לנהלים של ספק הגז. זאת אומרת כל ספק גז יחליט לעצמו נוהל. אחד יחליט שנוהל זה יומיים השתלמות, השני יחליט שבוע, השלישי יחליט שהוא עושה מבחן בעל פה בבית ושישלח לו את זה בטופס, מאותו רגע האיש יכול לעבוד לפי החוק בתחום.

היו"ר אמנון כהן:

	מה אתה מציע?

ניר גורן:

	שמשרד התשתיות יקבע שוב. יקבע מה הם התנאים שאדם יכול לעבוד בתחום.

אליעזר זנדברג:

	המנהל קובע, זה מה שכתוב לך בסעיף קטן ג'. סעיף קטן ג' קובע שכל העבודות שבתקנת משנה 3 א' 6,  תחזוקה, למעט חיבורם למערכת אספקת גז - - - 

ניר גורן:

	אז יש סתירה בין הדברים. 

אתי בנדלר:

	אין סתירה. למעט בפסקה 6, למעט עבודת גפ"מ כאמור בתקנת משנה א' 6. ועל א' 6 כתוב שההכשרה צריכה להיות על פי תוכנית שתאושר על ידי המנהל, זה מה שנדון והוחלט אז בוועדה.

ניר גורן:

	זה אומר שההערה שלי מובנית בפנים? בסדר גמור.



ולדימיר נמירובסקי:

	זה אומר שלא קראת היטב את החומר.

אליעזר זנדברג:

	אם אפשר שאלה בעניין הזה, שאלתי את ולדימיר אבל אני רוצה לשאול גם את משרד העבודה והרווחה. אמיל, בזמנו היפנו את תשומת ליבי לאחר שהייתי מעורב בתקנות כשר שמכון הנפט, יחד איתכם, בזמן קודמך אני חושב בתפקיד, נפתחו קורסים והפעילו אותם על מנת להכשיר מקצועית אנשים בדיוק לתחום הזה. השאלה שלי היא מה קורה עם אלה שכבר קיימים במערכת עם תעודות כאלה ויכולים מחר בבוקר כבר להתחיל ולפעול, האם אותה הכשרה שהייתם שותפים לה נכללת כאן או לא?
 
אמיל מלול:

	כן, היא נכללת. רמה אחת ורמה שתיים נכללת. 

 אליעזר זנדברג:

	 אני לא זוכר את השמות, יש שם 530, על פי איזה תקן.

אמיל מלול:

	התוכן הוא לפי התקניים, התקנים בהתאם, זה גם מה שכתוב בתקנות. 

אליעזר זנדברג:

	זאת אומרת כל מה שהיה בעבר, האנשים הקיימים היום בשטח יכולים להמשיך לעבוד.

אמיל מלול:

	בוודאי.

אתי בנדלר:

	סליחה, אני מסתכלת בהוראת המעבר בתקנה 13, "מי שערב תחילתן של תקנות אלה  היה מתקין גפ"מ רמה 1 או מתקין גפ"מ רמה 2, רשאי לעשות בעבודת גפ"מ במשך שנה מיום פירסומן", אבל אחר כך הוא יצטרך לעבור את ההכשרה הזו. 

ולדימיר נמירובסקי:

	אבל תעודת ההסמכה שלו תקפה. 

אבי פרל:

	לא צריך לעבור הכשרה, הוא צריך בסך הכל להגיש בקשה לרשיון חדש שהוא תקף לעוד שנתיים. 

אתי בנדלר:

	אבל התנאי למתן רשיון הוא שעוברים את ההסמכה הזאת.

אבי פרל:

מי שלא עבד מעולם בגז יצטרך ללכת לעשות הכשרה. מי שעבד בגז ויש לו תעודת מתקין 1 או רמה 2, למשך שנה מה שיש לו כרגע זה תקף. במהלך השנה הוא צריך להגיש בקשה למנהל לבקש רשיון חדש על סמך תעודת המתקין שיש לו. 

אליעזר זנדברג:

	זאת אומרת הוא לא צריך ללמוד מחדש.

אבי פרל:

	 הוא לא צריך ללמוד. למי שאין להתבסס על תעודה ותיקה יצטרך ללכת להכשרה ואז להגיש בקשה. 
 
אתי בנדלר:

	אז בוא נאמר שאף אם הפרשנות של תקנה 13 איננה כל כך ברורה הרי לאור הצהרת משרד התשתיות שכך הם מבינים את זה אני חושבת שאפשר להסתפק בכך.  

היו"ר אמנון כהן:

	 סעיף 3 בסדר? 

אתי בנדלר:

	אז בסדר בשינוי של הכותרת שעשינו.

לאה ורון:

	בשני השינויים, בכותרת השוליים ובתוספת בסיפא של סעיף קטן ב'. 

אתי בנדלר:

	אני רוצה להגיד שבדיוק תקנה 3 ג' היא התקנה שכלל לא אושרה בוועדה בזמנו כי זה היה הנושא שהועבר לאישור ועדת המשנה, זו אחת הסיבות שלמעשה אין אישור של הוועדה. 

היו"ר אמנון כהן:

	אז חבר הכנסת מודי, אנחנו מאשרים את סעיף 3, אנחנו עוברים לסעיף 4, סוגי רישיונות. יש למישהו הערות על סוגי רישיונות? אנחנו מאשרים חבר הכנסת מודי? כן. ממשיכים הלאה סעיף 5. תנאים למתן רשיון,  יש למישהו הערות? כל סעיף 5 א' ו- 1-6 יש למישהו הערות? היועצת המשפטית של הוועדה, יש הערות? הכל בסדר? חבר הכנסת מודי אנחנו מאשרים? 

אליעזר זנדברג:

	מאשרים. 

היו"ר אמנון כהן:

	אישרנו סעיף 6, בקשת רשיון - - - 

אתי בנדלר:

	רק תשימו לב שהמספור כאן הוא לא נכון, יש כאן בלבולים גדולים צריכה להיות תקנת משנה ג' ו-4 - - - 


היו"ר אמנון כהן:

	 אנחנו סומכים על היועצת המשפטית של הוועדה שתשימי לב לתתי סעיפים. בקשת רשיון  סעיף 6, יש למישהו הערות?
 
עזרא לבנברג:

	למשטרה הייתה שם הערה. 

אתי בנדלר:

	נכון. 

היו"ר אמנון כהן:

	למה המשטרה לא הגיעו לכאן? לא אכפת להם? שמישהו יקרא את הערת המשטרה בבקשה. 

לאה ורון:

	תקנה 6, זהות המבקש, להוסיף לסעיף קטן ג' הנוגע ל... על פי חוק המרשם הפלילי ותקנות השווים. 

אתי בנדלר:

	קשה לי קצת לייצג את המשטרה בנושא הזה אבל ברמה העקרונית, בואו נקרא את התקנה ונלמד אותה ביחד. מבקש רשיון יש להגיש למנהל בקשה בשתי עותקים לפי הטופס בתוספת השנייה. צורפו כל אלה ואז אנחנו עוברים לבקשה הרלוונטית. הסכמה למסירת מידע מהמרשם הפלילי. לכאורה כל מי שמבקש רשיון צריך לתת למנהל לבדוק אם יש לו רישום פלילי. אומרת המשטרה, למתן זכות עיון כל כך רחבה למנהל לתוך הנושא הזה אלא רק הנוגע לי, אני לא יודעת בדיוק מה הנוסח, זאת אומרת ברור שזה רק מה שנוגע לי, אני חשבתי שהם מבקשים משהו הרבה יותר מצומצם - - - 

אליעזר זנדברג:

	ממילא אתה לא יכול להסכים שייתנו מידע על אחר כמדומני.
 
אתי בנדלר:

	נכון, לכן עכשיו כשאני קוראת אני לא יודעת למה בדיוק הם התכוונו.

ולדימיר נמירובסקי:

	אנחנו מדברים על מישהו ספציפי וזו הכוונה, אם א' מרגיש,  כי א' לא מוסמך להעביר - - - 
 
אליעזר זנדברג:

	אז בואו נעשה הסכמה למסירת מידע אודות המבקש מהמרשם הפלילי. 

ולדימיר נמירובסקי:

	ב-7, 2, כתוב, הסכמה למסירת מידע מהמרשם הפלילי.
 
אתי בנדלר:

	אוקי, הסכמה למסירת מידע מהמרשם הפלילי או הנוגע לו או אודותיו, הנוגע לו זה פשוט נובע מהנוסח של הטופס עצמו שכתוב בפירוש, ועל זה הוא חותם, אני מסכים כי המנהל יבקש ויקבל מהמרשם הפלילי במשטרה כל רישום פלילי הנוגע לי, אז הם רצו לעשות את ההתאמה בנוסחים.  
היו"ר אמנון כהן:

	 יש לעוד מישהו הערות על סעיף 2?

היו"ר אמנון כהן:

	 יש עוד הערות?  אנחנו מאשרים את סעיף 6,  עוברים לסעיף 7. בקשה לחידוש רשיון, יש למישהו הערות? הלאה. סעיף 8, אגרות. יש למישהו הערות על האגרות? 

אתי בנדלר:

	אני מבקשת להפנות את תשומת הלב שהמדד היסודי כאן, כך אושר בזמנו בוועדה, השאלה היא אם זה רלוונטי גם היום הוא מדד יוני 2004. 

ולדימיר נמירובסקי:

	מאז לא הייתה אינפלציה מי יודע מה. 

אתי בנדלר:

	אז אתה אומר שאפשר להשאיר את זה. אז למה בעצם צריכים היום לאשר תקנות עם מדד של אז אם לא הייתה אינפלציה? 

ולדימיר נמירובסקי:

	אפשר לתקן את זה. 

היו"ר אמנון כהן:

	יוני 2005. 

אמיל מלול:

	יולי 2005. 

ולדימיר נמירובסקי:

	יוני, כי זה חצי שנה. 

אמיל מלול:

	סליחה, יש פשוט תאריך טכני שבו אנחנו מעדכנים את שאר האגרות. 

היו"ר אמנון כהן:

	זה יהווה בעיה אם זה יהיה יוני 2005?

אמיל מלול:

	לא. 

אתי בנדלר:

	הוועדה דנה בזה זה היה בחודש יוני 2004. 

היו"ר אמנון כהן:

	 יוני 2005. סעיף אגרות, יש למישהו עוד הערות? אישרנו. סעיף 8 עם התיקון של יוני 2005. סעיף 9, סמכויות בעלי רשיון. עם כל התתי סעיפים יש למישהו הערות? אוקי, יש לך הערה היועצת המשפטית? הערות משטרה סיימנו?

לאה ורון:

	 סיימנו את ההערות של המשטרה. 

היו"ר אמנון כהן:

	סעיף 9 אישרנו. סעיף 10 בדיקת התקנות גפ"מ. יש למישהו הערה? מאשרים. אנחנו עוברים לסעיף 11, רענון, יש הערה למישהו? הלאה. סעיף 12. תחילה. מיום פירסומן, כולם יכולים לעמוד בגזרות החדשות? 

ולדימיר נמירובסקי:

	אני הייתי מבקש 90 יום אם אפשר כדי שהמשרד יוכל להתארגן. 


היו"ר אמנון כהן:

	 אתה ביקשת 30 יום.

ולדימיר נמירובסקי:

	ביקשתי אבל מאז היו קיצוצים במשרד. 

היו"ר אמנון כהן:

	מודי, אנחנו לא לוחצים כבר 3 חודשים לחכות לזה. 30 יום ביקשתם, 30 יום תקבלו.

אליעזר זנדברג:

	30 יום, אנחנו רוצים לגמור עם זה כמה שיותר מהר. אתם רוצים 60? ידעתם מזה כל כך הרבה זמן, למה אתם צריכים עכשיו לבקש יותר זמן? 

אתי בנדלר:

	כי הם עסוקים בפינוי. 

היו"ר אמנון כהן:

	תקבלו 60 יום. הלאה, סעיף 13, הערות מעבר. יש למישהו בעיה עם הערות מעבר? מספיק זמן? 

אליעזר זנדברג:

	פה נכנסת הבהרה, נכון?
 
אתי בנדלר:

	נכון. 

אבי פרל:

אדוני היושב ראש, יש לי איזושהי הצעה. 

היו"ר אמנון כהן:

	רגע אחד, סעיף 13 קודם כל. 

אבי פרל:

	 בקשר לסעיף. יש לי הצעה שאולי כפי שיש איזשהו מעבר ויש איזושהי תקופה כפי שכתוב בסעיף הקודם, בסעיף 7 ב', הבקשה תוגש לא יאוחר מ-60 יום לפני תום תוקף הרשיון הנוכחי, אני הייתי מבקש אולי שיהיה בתקנה גם זמן תשובה, שתוך כמה זמן, לא יאוחר מ-60 יום, אני מבקש שתתקבל התשובה. 

אולגה גבאי:

	כתוב שתוך 60 ימים מיום שהוגשה יחשב הדבר כהיענות לה.  


אבי פרל:

	זה בקשה לעוסקים. 

אולגה גבאי:

	כל רשיון שזה רשיון או ספקי גז. 

היו"ר אמנון כהן:

	 סעיף 13 אושר סופית. יש פה תוספת ראשונה, כולם נא להסתכל על תוספת ראשונה, תקנה מס' 1, רשיון לעסוק בעבודות גפ"מ, כל אחד יסתכל, מי שיש לו נגיעה יגיד. יש למישהו הערות בנושא של תוספת ראשונה תקנה 1?  

אולגה גבאי:

	יש פה כאילו כפילות, אני חושבת שאיפה שכתוב תוקף הרשיון ותאריך, צריך להיות תאריך המצאת הרשיון או משהו כזה. 
 
אתי בנדלר:

	זאת אומרת תאריך הוצאת הרשיון? 

אולגה גבאי:

	תאריך הוצאת הרשיון ותוקף הרשיון עד יום. 

אתי בנדלר:

	תאריך הוצאת הרשיון וכמובן גם בכותרת נדמה לי שהתקנות צריכות להיות. 
 
לאה ורון:

	איך משתמשים בחקיקה בהוצאת הרשיון או הנפקת הרשיון? 

אתי בנדלר:

	הוועדה תאשר הוצאה ואתם תבדקו עם היחידה לנוסח החוק במשרד המשפטים.  

היו"ר אמנון כהן:

	טוב, זה לא מהותי, יש למישהו עוד הערות בנושא התקנה? 

עזרא לבנברג:

	 שמי עזרה לבנברג יושב ראש ועדת התקנות. כתוב פה פירוט סוג הרשיון, הייתי רוצה שיהיה כתוב פירוט סוגי הרשיון, על מנת שאם יווצר מצב שמישהו מחזיק בשני סוגי רשיונות שלא  ישלם גם פעמיים אגרות, שאפשר יהיה באותה תעודה לציין את שני הרשיונות. 
 
היו"ר אמנון כהן:

	בסדר, קיבלנו. סוגי הרשיון. יש לעוד מישהו הערה?  תודה. תוספת ראשונה עם התיקונים שצוינו תקנה 1, רשיון לעסוק בעבודת גפ"מ - - -  

לאה ורון:

	סליחה, אני לא הבנתי את הערה שלו, למה אתה מתכוון? 
 
עזרא לבנברג:

	 אם מישהו מחזיק ביותר מרשיון אחד - - - 

לאה ורון:

	 ואז על הטופס הזה כותבים את הסוגים השונים, זה סוג הרשיונות. 

אתי בנדלר:

	סוג הרשיונות, לא סוגי הרשיון. הרשיון, לוכסן רישיונות. 

היו"ר אמנון כהן:

	תודה, אנחנו אישרנו את התוספת הראשונה. אנחנו עוברים לתוספת השנייה תקנה 6. בקשה לקבלת חידוש רשיון לעסוק בעבודות גפ"מ. כולם יסתכלו, יראו אם הכל בסדר ואם יש למישהו הערות. 

ולדימיר נמירובסקי:

	יש לנו בקשה להוסיף משהו.
 
אליעזר זנדברג:

	בסעיף 1 למטה, הצהרת המבקש, בסוף, אני החתום, ממש לפני התוספת צריך לתקן להתשס"ה 2005. 

היו"ר אמנון כהן:

	איפה?

אליעזר זנדברג:

	סעיף 1,  למטה בסעיף1. 

היו"ר אמנון כהן:

	 אנחנו עדיין ב-6. למי יש הערה?  בבקשה גבירתי.


אולגה גבאי:

	במסמכים המצורפים ביקשנו לצרף 3 מסמכים ואנחנו מבקשים לצרף עוד מסמך אחד שנקרא, אישור התמחות, והוא רלוונטי אך ורק לצורך רשיון חדש. כי לפי התקנות האלה  על מנת להנפיק רשיון- - - 

היו"ר אמנון כהן:

	בדף השני היכן שכתוב מסמכים מצורפים, יהיה כתוב גם אישור התמחות. 

אולגה גבאי:

	כי אנחנו בעצם מבקשים שתהיה גם תעודת הסמכה, איזשהו אישור, נניח, על מנת לקבל רשיון מתקין גז רמה 1, אדם בעצם צריך לעשות 2 דברים, גם לקבל הסמכה מאגף ההכשרה במשרד העבודה וגם לעשות התמחות במשך חצי שנה בפיקוח של רמה 2 לפחות. אז שיצרף איזשהו מסמך מאותו מפקח שאצלו הוא עשה את ההתמחות - - - 

אתי בנדלר:

	אז צריך גם לתקן את הטבלה ולעשות V ליד החדש? 

 היו"ר אמנון כהן:

	בסדר, יש עוד הערות? מה רוצה גבירתי?

נועה וגנר בן שבת:

	אם כך צריך גם את תקנה 6 לתקן, תקנה 6 במסמכים המצורפים צריך לעשות את אותו תיקון.

לאה ורון:

	בתקנות עצמן? 

נועה וגנר בן שבת:

	כן. בתקנה 6 יש סעיף אחד תעודת מתקין גז, 2 הסכמה למסירת מידע, 3 אישור על כיסוי ביטוחי לתחום עיסוקו של המבקש, 

היו"ר אמנון כהן:

	אז איפה את רוצה עוד תוספת?

נועה וגנר בן שבת:

	בתוך פיסקה 4 האישור על ההתמחות. 

אולגה גבאי:

	או שאפשר להוסיף את זה בסעיף 1, תעודת מתקין גז או אישור רשיון.  

היו"ר אמנון כהן:

	 איפה שכתוב תעודת מתקין גז או אישור רשיון או אישור התמחות. 


אתי בנדלר:

	לא, אז תעשו את זה כפסקה 4 כי אלה 4 מסמכים, אישור התמחות. כתוב בפרוש שזה חל לגבי חדש? אוקי. אדוני היושב ראש, באותה תקנה עצמה אנחנו דנו בתקנה 6 שהרגע הופנינו אליה, בפסקת משנה 2, דנה בהסכמה למסירת מידע מהמרשם הפלילי הנוגע לו. ממש עכשיו נמסר לי ביד נייר שהגיע בפקס מחברת אובג גז שיש להם שתי הערות. אני רוצה להתייחס רק להערה הנוגעת לתקנת המשנה הזאת, ואני קוראת את מה שכותב מנכ"ל אותה חברה. "סעיף 6 2, הסכמה למסירת מידע מהמרשם הפלילי. סעיף זה הנו מיותר, אין לו שום קשר למקצועיות ואין טעם ולא מקום להפוך את האגף לאגף ביטחוני ומשטרתי. לדעתי זהו תחום שאגף הגז לא צריך לגעת בו ובנוסף משרד העבודה, ואם ירצה יוכל אולי להפנות את מתן אישור הטכנאי בהיעדר עבר פלילי.  לדעתנו האגף צובר לעצמו כוח מופרז דרך הכנסת סעיפים מסוג זה ולכן לדעתנו יש למחוק תת סעיף זה."  אני חושבת שזה לפחות מחייב התייחסות של הסעיף האם באמת יש צורך בהסכמה למסירת מידע מהמרשם הפלילי כתנאי לטיפול בהגשת בקשה לרשיון?  

היו"ר אמנון כהן:

	 בבקשה. 

אולגה גבאי:

	אני רוצה להפנות את תשומת לב כבוד הוועדה לסעיף 15 לחוק הגז בטיחות ורישוי שבעצם מכוחו הותקנו התקנות האלו. ומה שקורה סעיף 15 אומר כך. המנהל רשאי לתת רשיון למבקש לעסוק בעבודות גז אם נתקיימו לגביו תנאים אלה, ויש פה שורה של תנאים, מלאו לו 18 שנים, הוא לא הורשע בעבירה שיש בה בנסיבות העניין כדי לפסול אותו מעיסוק בעבודות גז. כלומר יש פה הסמכה מפורשת בחוק - - - 
 
אתי בנדלר:

	אני חושבת שהתשובה היא מוחצת. 

אליעזר זנדברג:

	אין בעיה, בסדר. 

היו"ר אמנון כהן:

	הלאה, ולענייננו. אחרי שהוספנו בסעיף 6 גם את הנושא של אישור התמחות, יש לעוד מישהו הערות? בבקשה אדוני. 

משה שפיצר:

	מה נוסח ההתמחות הזאת? אם יש נוסח לזה או שזה דבר סטנדרטי? מישהו קבע משהו?  הרי למשרד העבודה בכל מקרה מגישים את הנוסח הזה על מנת לעבור מרמה לרמה, זה אותו אחד שמגישים למשרד העבודה?

אמיל מלול:

	בדיוק אותו אחד. צריך להיות רשום באיזו חברה ושהנ"ל היה תחת פיקוח של מתקין גז בדרגה יותר גבוהה. 

משה שפיצר:

	אז את אותו נייר מגישים פעמיים?

אמיל מלול:

	לא, זה הנייר שמוגש לצורך ההגשה לבחינות. 
 אתי בנדלר:

	יש התייחסות לאישור ההתמחות הזאת, אולגה?
 

אולגה גבאי:

 יש התייחסות אך ורק בסעיף 5, תנאים למתן רשיון. שבסעיף הזה בעצם אנחנו ביקשנו, סעיף 5 א' 1 וסעיף 5 א' 2, שהוא בעצם מגדיר מה זה מתקין גפ"מ רמה 1 ומתקין גפ"מ רמה 2,  יקבל מאת מנהל אגף ההכשרה או מי שהסמיכו תעודת מתקין גז רמה 1, ועסק בעבודות גפ"מ בפיקוח מתקין גפ"מ רמה 2 במשך 6 חודשים לפחות לפני מתן הרשיון. 
 
אתי בנדלר:

	זאת תקופת ההתמחות אז צריך לכתוב בתקנות אלה תקופת התמחות. יש רק  הפניה אחת?  
אני מציעה שתוסיפו כאן בתקנה 5 א' 1, וגם ב 2 , אישור התמחות בהתאם לתקנה.   
 
היו"ר אמנון כהן:

	 אז בסעיף 6 שהוספנו את סעיף 4 אישור התמחות יהיה בהתאם לתקנות 1 או 2 לפי העניין. 
 
אתי בנדלר:

	בפסקה 4 שהוספה, אישור התמחות בהתאם לתקנה 5 א' 1 או 2. 

משה שפיצר:

	אם אפשר עוד פעם ברשותך. 

אתי בנדלר:

	הוספה פיסקה 4 בתקנה 6. מה שהוסף קודם זה אישור התמחות, עכשיו מוסיפים עוד כמה מילים בהתאם לתקנה 5 א' 1 או 2 . אם צריך לפי העניין. 

היו"ר אמנון כהן:

	 חבר הכנסת מודי, מה רצית להוסיף פה בתאריך? שם משפחה, שם פרטי? 

אליעזר זנדברג:

	לא, רק לשנות את התשס"ה. גם מתחת לכותרת וגם היכן שכתוב הצהרת המבקש. 

היו"ר אמנון כהן:

	התשס"ג 2003, לזה אתה מתכוון? 

אתי בנדלר:

	כן, יש את זה בכמה מקומות. 

היו"ר אמנון כהן:

	בסדר. בבקשה אדוני, רק תגיד לי מי אתה. 

משה שפיצר:

	שמי משה שפיצר סמנכ"ל אמישרגז. במסמכים המצורפים רשום כאן פוליסת ביטוח המכסה תחום עיסוק כאשר בסעיף עצמו לא רשום פוליסה. פוליסה יכול להיות גם עשרות עמודים פוליסת ביטוח כזאת, מדובר על אישור לפוליסה, כלומר יש הבדל בניסוח. 
לאה ורון:

	מה זאת אומרת אישור על הפוליסה?

היו"ר אמנון כהן:

	לא אישרו לך את כל הפוליסה אלא אישור שביטח את הנושא הזה. 

אליעזר זנדברג:

	אתם מסתפקים בזה?

אתי בנדלר:

	אתם בודקים את הפוליסות עצמן או שאתם רוצים טופס אישור על עריכת פוליסת ביטוח?
 
אולגה גבאי:

	אנחנו צריכים אישור של חברת הביטוח. אנחנו לא בודקים פוליסות. 

אתי בנדלר:

	אז נכתוב במקום פוליסת ביטוח נכתוב, אישור מטעם חברת ביטוח על עריכת פוליסת ביטוח המכסה את תחום העיסוק.  

 אליעזר זנדברג:

	מה קורה באמת אם לא ברור מה כתוב בפוליסה?

אתי בנדלר:

	אם כך הנוסח צריך להיות אישור מטעם מבטחת מורשה על עריכת פוליסת ביטוח המכסה את תחום העיסוק.  

היו"ר אמנון כהן:

	 יש למישהו עוד הערות על הסעיף הזה? מי אדוני בבקשה?
 
דבי ג'ורג':

דבי גורג מנכ"ל אמישרגז. לא ברור לי השורה לאחר מכן, הצעת ביטוח, מה זה הצעת ביטוח?
 
אליעזר זנדברג:

	אם אתה עוד לא קיבלת את הרשיון עוד אין לך פוליסה ולכן מי שמבקש חדש יש לו הצעה על הביטוח ומי שכבר מבקש חידוש יש לו ביטוח. 

דבי ג'ורג':

	מי מציע למי?


אליעזר זנדברג:

	חברת הביטוח מציעה לך הצעה ואתה מעביר את העותק שלה. 



דבי ג'ורג':

	האם זה מעשי שחברת ביטוח תציע לפועל הצעת ביטול? לדעתי זה מיותר. 

אולגה גבאי:

	זה לא מיותר. 

דבי ג'ורג':

	אם אדם מביא את הביטול - - - 

היו"ר אמנון כהן:

	כן, אישור מטעם חברת ביטוח הוא הביא כבר, אז מה צריך פה הצעת ביטוח?

אליעזר זנדברג:

	לא, אישור זה אם אתה כבר עובד. אם אתה חדש אתה לא יכול להביא טופס חידוש. אתה יודע מה, אתה יכול לחייב אותו קודם לעשות ביטוח ואחר כך לבקש את הרשיון אבל זה לא הגיוני. 

ולדימיר נמירובסקי:

	ולא ניתן לו רשיון.
 
היו"ר אמנון כהן:

	על החדשים, כל עוד לא יקבל את הרשיון הוא לא יכול לבטח שום דבר אז ישנה הצעת ביטוח, זה הנימוק. 
 
דבי ג'ורג':

	אני עוד לא ראיתי חברת ביטוח נותנת לפועל הצעה - - - 
 
היו"ר אמנון כהן:

	גם אם אני הולך לבטח את הרכב שלי כרגע אני מקבל 4 הצעות מכל מיני חברות, אז ההצעה הזו, מתכוונים פה הצעה. 
 
ניר גורן:

	צריכה להיות התחייבות של האיש לבטח את עצמו לפי התנאים אם יקבל את הרשיון ולהמציא את זה תוך איזשהו זמן,  כל היתר זה חסר משמעות. 

אתי בנדלר:

	נכון. 

יורם ארן:

השאלה מי יבדוק את הפוליסה, זו שאלה מאוד משמעותית כי אחר כך מתברר שקורה משהו שהפוליסה לא מכסה. 

אתי בנדלר:

	רגע, אבל קודם כל כדי שנשלים את זה, זו הצעת ביטוח מטעם מבטחת מורשה המכסה - - - 
 
ניר גורן:

	בענף הביטוח ההצעה היא של המבוטח לא של החברה. כשאתה מבטח את הרכב אתה חותם על הצעה כלפי החברה והיא עושה קיבול על ההצעה. 

אתי בנדלר:

	אז זו לא הצעת ביטוח, זו התחייבות מטעם מבטחת מורשה לביצוע עריכת ביטוח. 
 
לאה ורון:

	 ובכל מקרה נשאלה פה שאלה מה הצורך בכך?
 
אתי בנדלר:

	אני כותבת את מה שאמרנו. התחייבות מטעם מבטחת מורשה לבטח את תחומי הפעילות של המבקש בפוליסת ביטוח משלימה. 
 
משה שפיצר:

	לפי הניסיון שלנו הדברים לא עובדים בצורה כזאת, צריך לשאול את חברת הביטוח. 

אבי פרל:

	סליחה, בתקנות עצמן מתחייב בעצם העוסק בעבודות גפ"מ, אם זה רמה 1 או 2, יש פה באחד הסעיפים שהוא מתחייב שיהיה לו ביטוח, סעיף 5, 3. אני חושב שאת זה אפשר לבטל בכלל. 

פינחס בידרמן:

	זה נראה כמו טעות, סליחה שאני אומר.  

אליעזר זנדברג:

	 אני מציע אמנון, במקום להשאיר את זה כמו שזה, הצעת ביטוח המכסה, כמו שכתבתם, או, ופה להכניס, או התחייבות של המבקש לבטח עצמו לאחר קבלת הרשיון.

אתי בנדלר:

	לא, זה צריך להיות באיזשהו מקום בסעיף האופרטיבי לדעתי, לא בטופס. 
 
היו"ר אמנון כהן:

	עורכת דין אולגה גבאי, אנחנו יוצאים מהמינוח הזה?

אולגה גבאי:

	כן, בהתחשב בהערות שהושמעו פה אז בסדר. 

היו"ר אמנון כהן:

	אפשר למחוק אותו, כן?

אבי פרל:

	כתוב בפוליסת ביטוח שהיא מכסה תחום עיסוק. את יודעת מה, תוסיפי תוך 60 יום מיום קבלת הרשיון ובזה נגמר הסיפור. 
 

לאה ורון:

	 נכון. 

אתי בנדלר:

	יש לי הצעה, באישור מטעם חברת ביטוח על קיום פוליסת ביטוח תעשו גם לגבי חידוש וגם לגבי חדש. בפועל אתם יכולים לתת רשיון למספר ימים ולקבל את הפוליסה ואז להפוך את זה לרשיון קבוע. פשוט למחוק את השורה הזאת ולהוסיף  - - - 
 
היו"ר אמנון כהן:

	איזו שורה?

אולגה גבאי:

ההצעת ביטוח אנחנו מוחקים ומה שנשאר זה בשורה השנייה, אישור מטעם מבטחת מורשה על עריכת פוליסת ביטוח המכסה את תחום העיסוק - - -

אתי בנדלר:

	להוסיף ו, גם, על החדש.

 היו"ר אמנון כהן:

	 יש עוד הערות?  בבקשה אדוני. 

אילן מירון:

	לגבי אישור התמחות אני בכל זאת מציע שהפורמט יהיה חלק מהתקנה. היום מול משרד העבודה יש הרבה מאוד קשיים של אישורים כאלה ואחרים שלא מתקבלים. 

אבי פרל:

	 אני מסכים איתו, שיהיה נוסח אחיד. 

ולדימיר נמירובסקי:

	אנחנו לא מתנגדים אנחנו נוציא את הנוסח. 
 
אתי בנדלר:

	אישור התמחות תוסיפו הגדרה. אישור להוראות תקנה 5 א' 1 או 2 בנוסח שאישר המנהל,
ואז מוחקים את הפסקה. 

היו"ר אמנון כהן:

	יש לעוד מישהו הערות? נושא תקנה 6, תוספת שנייה. הערות חשובות שאמרתם, לקחנו אותן בחשבון, לא קיפחנו אף אחד. 
 
משה שפיצר:

	רק אני רוצה קריאה סופית של הסעיף הזה כדי להיות בטוח שהכל ברור. 

אתי בנדלר:

	על איזה סעיף אתה מדבר?

משה שפיצר:

	על המסמכים המצורפים מהתחלה ועד הסוף. 

אתי בנדלר:

	יש תעודת מתקין גז מטעם האגף להכשרה, זה חדש. אישור מטעם מבטחת מורשה על עריכת פוליסת ביטוח המכסה את תחום העיסוק, גם לגבי חדש וגם לגבי חידוש. השורה השלישית נמחקת והשורה האחרונה אישור התמחות, חדש. 

אולגה גבאי:

	ואת ההגדרה של אישור התמחות את יכולה בבקשה להקריא?

אתי בנדלר:

	אישור בהתאם להוראות תקנה 5 א' 1 או 2 בנוסח שאישר המנהל. 

היו"ר אמנון כהן:

	אז אנחנו מאשרים, חבר הכנסת מודי, את התקנה 6 תוספת שנייה, ועוברים לדף האחרון. תוספת שלישית תקנה 8, אגרות. יש למישהו הערה? 
 
אולגה גבאי:

	אתי, אם בעצם זו ההגדרה אז בסעיף קטן 4 שהוספנו, רק אישור התמחות וזהו, לא צריך שוב להפנות - - - 
 
אתי בנדלר:

	בסדר גמור.

היו"ר אמנון כהן:

	 נושא אגרות, יותר מדי כסף או פחות מדי? 

אבי פרל:

	 לדעתי 3 ו-4 הם סכומים גבוהים מאוד וכמובן שגם 5. 

היו"ר אמנון כהן:

	אז צריך להכפיל אותם?

 אליעזר זנדברג:

	מה שאני מציע זה שלא ניגע בזה כי אז אתה תפתח עם האוצר. 

אבי פרל:

	 אני קודם כל רוצה לברך אדוני היושב ראש, שבאמת אחרי 55 שנה סוף סוף אנחנו הולכים להוציא תקנה קודם כל של העוסקים. יש בדרך תקנה של הספקים אבל החוק היותר חשוב מהכל זה שכלום לא התקיים והענף הזה באמת  - - - 
 
לאה ורון:

	מר פרל, בוא תתקדם, חבל על הזמן. 

אבי פרל:

	 תני לי מילה לומר ברשותך. יש חוק שנקרא חוק קידום התחרות. כל חברי הכנסת, יושבי הראש והשרים בישראל בהווה ובעבר, הבינו שאם תהיה תחרות תהיה בטיחות. יש בעיה שהחברות הגדולות לא מחזירות את הפיקדונות. החברות הגדולות לא מקיימות חוקים - - - 

אליעזר זנדברג:

	זה קשור לתקנות? 

אבי פרל:

	זה קשור מאוד כי אנחנו נצטרך לקדם אותם ואם נקדם אותם נוכל גם לקדם את הדבר המבורך הזה, ואני מברך על כך שסוף סוף זה נעשה. 

היו"ר אמנון כהן:

	כמה היית רוצה בסעיף 3 נגיד?

אבי פרל:

	 אני הייתי רוצה לפחות חצי. היום העוסקים אדוני לא ירוצו,  ואתה לא תראה איזשהו לחץ על הדלתות במשרד התשתיות שמבקשים להתקבל לעבודה בגז. אני עדיין לא רואה את הלחץ שפתאום כולם רוצים ומחפשים את המקצוע המהולל הזה ולכן אני חושב שלא צריך להכביד עוד. 

היו"ר אמנון כהן:

	כמה זה היה היום?

אבי פרל:

	 אין, להיום אין כלום אדוני. 

היו"ר אמנון כהן:

	מה אתה אומר אדוני?

משה שפיצר:

	מבחינתי המספרים בסדר גמור. 

היו"ר אמנון כהן:

	 זה היה בתיאום, הבנתי בוועדה? לא כפו עליכם איזשהו מחיר?
 
אליעזר זנדברג:

	 זה 300. חצי מזה הם מורידים במס הכנסה בהנחה שהם מדווחים.  

אבי פרל:

	צריכים להקל, יש תשלום לבחינה. 

ולדימיר נמירובסקי:

	אבל בחינה היא חד פעמית, פעם בחיים. 


אבי פרל:

	 יש גם ברמה אחר כך, גם ברמה השנייה יש בחינה. 

היו"ר אמנון כהן:

	גם כשאני לומד לתואר אני משלם, בבקשה אדוני.

משה שפיצר:

	אני רוצה להבין פרוצדורלית כרגע, נשאר תהליך של רישוי במשרד העבודה - - -  

היו"ר אמנון כהן:

	לפני כן, הייתי רוצה לדעת את העמדה שלך בנוגע למחירים סבירים. 

משה שפיצר:

	אני אמרתי שמקובל עלי, אני חושב שיש כאלה שיש להם רק טכנאי 1 אז זו בכלל לא בעיה. 

היו"ר אמנון כהן:

הבנתי. מה פרוצדורלית?


משה שפיצר:

	אני רק חוזר פעם נוספת, אני רק רוצה להבין, עכשיו כשאנחנו חותמים את העסק הזה לחלוטין, מה החלק של מסמך הברירה ומה החלק של משרד התשתיות בעניין הזה ואיך התהליך הזה עובד כפי שאתם מבינים אותו? 

אמיל מלול:

	כדי לגשת לבחינות צריך לשלם אגרה בכל המקצועות, ואנחנו יישרנו קו עם שאר האגרות במקצועות הסיווג המקצועי למרות שזה עולה לנו הרבה יותר. אחרי קבלת התוצאות עם התעודה, הם הולכים להוציא את הרשיון ולצרף את שאר המסמכים. 

משה שפיצר:

	כלומר מה שאתה אומר זה שההכשרה במשרד העבודה מתקיימת כפי שהיא ועל סמך ההכשרה והתעודה שלכם הולכים הלאה למשרד התשתיות. זה באמת כפל תשלום כי זה אותו רשיון פעמיים. 
 
היו"ר אמנון כהן:

	 מה אתה אומר, משרד התשתיות?

ולדימיר נמירובסקי:

	אני הייתי אומר כך שאני משלם סכומים הרבה יותר גבוהים עבור רשיון שלי של מהנדס חשמל באותו משרד. 
 
היו"ר אמנון כהן:

	חסר מהנדסי חשמל בארץ אמרו לי. יש לי דיון על כך בוועדת הפנים. חסר מהנדסי חשמל, נכון? 

ולדימיר נמירובסקי:

	תראה, באו מרוסיה ופה פתאום הפסיקו ללמוד כי באו מומחים חזקים ולא מסוגלים להתחרות באלה שבאו. 
 
היו"ר אמנון כהן:

	 סעיף 3 הוריד אותו ל 50 אחוז, מה עושים?

ולדימיר נמירובסקי:

	תיכף אני אסביר. 

אולגה גבאי:

	אני לא יודעת אם יש לנו אפשרות כזאת. 

היו"ר אמנון כהן:

	 לנו יש אפשרות לכל, השאלה מה העמדה שלכם, מה הנימוק? 
 

ולדימיר נמירובסקי:

	העמדה שלנו התבססה על מה שמקובל ברשיונות אחרים. אין פה שום חריגה, הדבר הזה נעשה בתאום עם משרד האוצר, משרד העבודה שהם הגופים שמטפלים - - -
 
היו"ר אמנון כהן:

	גם עם הוועדה? 

ולדימיר נמירובסקי:

	זה גם עבר בוועדה. 

היו"ר אמנון כהן:

	בסדר, היועצת המשפטית של הוועדה, רצית להוסיף משהו?

 אתי בנדלר:

	רציתי רק לומר שנושא האגרות בדרך כלל עובר ועדה שמאשרת את גובה האגרות וכיוון שהאגרה, בסופו של דבר, צריך להיות איזשהו יחס בין סכום האגרה לבין הוצאות המשרד או עלויות המשרד, בטיפול בעניין אם הוועדה לא תאשר עכשיו את האגרה, זאת אומרת שיש סיכויים מאוד טובים שהשר לא יוכל לחתום, זה לא שינוי שהוא יוכל לקבל אותו וזה אומר שזה ישאיר את הנושא שוב פתוח עם תקנות לא מאושרות לפרק זמן ארוך. 

היו"ר אמנון כהן:

	אני לא בטוח שאנחנו כוועדה צריכים לקבל תקציבים מהממשלה לוועדה, בשביל זה יש ועדה שצריכה לאשר או לא לאשר, יש לנו שיקול דעת, ואם אנחנו שומעים שיש מצוקה כזו או אחרת צריך לתת על כך את הדעת ואם הייתי משתכנע, אמנם דיברת דברי טעם ועל פניו זה נראה לי סביר - - - 
 
אבי פרל:

	 יש לך את סעיף 5. חידוש רשיון שבוטל, סעיף 17, אתה יודע למה הוא בוטל? כי הוא שכח לחדש אותו. 

אתי בנדלר:

	למעט לפי פיסקה 1. 

אבי פרל:

	 נכון, אז זאת אומרת שזה 250 שקל. 
 
ולדימיר נמירובסקי:

	סליחה, יש פה סעיף 4, חידוש רשיון שפג תוקף. 

אבי פרל:

	 מה זה 5? 


ולדימיר נמירובסקי:

	5 זה מי שבוטל. עבדת כעבריין, נתפסת, שללו לך את הרשיון.  

היו"ר אמנון כהן:

	 אתה גם בעד זה. 

אבי פרל:

	 זה נכון, אבל יש לו אפשרות לחדש? אז כדאי ללכת לרשיון חדש כי החדש עולה יותר זול. 
 
היו"ר אמנון כהן:

	חבר הכנסת מודי זנברג? יש לך עוד הערות לנושא או שאתה מסכים עם הנוסח? 

אבי פרל:

	אדוני היושב ראש, אם זה חס וחלילה עלול להפיל את התקנות אז אני ממליץ שנקבל אותן.

היו"ר אמנון כהן:

	אני מאוד מכבד את מה שאמרת עכשיו כי אני רציתי כבר לשנות את המחירים, אבל אם אתה אמרת את זה - - - 

אבי פרל:

	 אין לך מושג אדוני מה זה שסוף סוף יהיו תקנות - - -
	
היו"ר אמנון כהן:

	סימנתי כבר את סעיף 3 לעשות 75 אלף, אבל אם אתה כבר מסכים אז אני מודה - - - 

אבי פרל:

	 אני רק ממליץ. 

היו"ר אמנון כהן:

	חבר הכנסת מודי זנדברג, האם יש לך עוד הערה בנושא? 

אליעזר זנדברג:

	כן, בוא נצביע כבר. 

היו"ר אמנון כהן:

	מה אתה ממהר, חבר הכנסת מודי, יש לי עוד דקה וחצי עד לדיון הבא. 

אליעזר זנדברג:

	זה כאילו שיש פה איזושהי מערכת בחירות שאני לא מכיר אותה. 
 

לאה ורון:

	 זה כל פעם חוזר על עצמו. 

היו"ר אמנון כהן:

	איזו מערכת בחירות. חברי מרכז ליכוד יש גם פה? ש"סניקים אין פה. אוקי, מי בעד תוספת שלישית תקנה 8 אגרות ומי בעד כל התקנות עם כל התוספות, עם כל השינויים שעשינו בתאום עם כל הגופים, תקנות הגז בטיחות ורישוי, רישוי העוסקים בעבודות גפ"מ, התשס"ד – 2004, פרוטוקול מס' 459 עם כל התיקונים, מי בעד? פה אחד. מי נגד? אושר פה אחד. תודה רבה. 

הישיבה ננעלה בשעה 13:00

